
COMUNICAT DE PRESĂ
Având în vedere extinderea cazurilor de infectare cu noul coronavirus (COVID-19) la nivel național și internațional, precum și numărul mare de persoane care participă zilnic la activitățile desfășurate în instanțele de judecată, pentru a asigura sănătatea și securitatea în muncă a personalului Tribunalului Suceava, sănătatea justițiabililor, dar și pentru buna desfășurare a activității de judecată, prin Decizia Președintelui Tribunalului din data de 10 martie 2020, s-au dispus următoarele măsuri:
1. Actele destinate instanțelor vor fi transmise preponderent electronic, adresele de corespondență regăsindu-se la adresa portal.just.ro;
2. Evitarea prezenței în instanțe pentru obținerea de informații ce se regăsesc pe portalul instanțelor portal.just.ro ori care pot fi obținute și telefonic;

3. Evitarea prezentării în instanță a persoanelor care au călătorit în zonele cunoscute cu număr mare de infectări cu coronavirus ori a persoanelor care prezintă anumite simptome (febră, tuse ori dificultăți de respirație), cu încunoștințarea prealabilă a instanței anterior termenelor de judecată;

4. În birourile de arhivă şi registratură, accesul publicului se va face pe rând, grefierii acestor compartimente şi grefierii-şefi secţii urmând a lua măsurile necesare pentru introducerea pe rând a persoanelor în încăperi, dar şi pentru păstrarea unei distanţe corespunzătoare între cei aflaţi la uşă, în aşteptare;
5. Accesul justițiabililor în săli pe perioada desfășurării ședințelor de judecată se va realiza astfel încât să se evite supraaglomerarea. Astfel,  se recomandă prezenţa părţilor doar în cauzele în care aceasta este obligatorie, în celelalte cauze fiind suficientă reprezentarea acestora prin intermediul apărătorului ales. De asemenea, se recomandă completelor de judecată ca strigarea cauzelor şi implicit a justiţiabililor prezenţi pentru şedinţa de judecată să se facă în etape,  pe loturi de 2-3 cauze, astfel încât să se evite aglomerarea în sălile de judecată şi să se asigure, în acelaşi timp, publicitatea şedinţelor de judecată. Se recomandă completelor de judecată ca prin intermediul jandarmilor responsabili de sala de judecată, să se îngrijească ca în timpul şedinţei de judecată, justiţiabilii şi avocaţii să păstreze între ei o distanţă de cel puţin 1 m şi 50 cm;
6. Justițiabilii și avocații vor staționa în incinta Palatului de Justiție doar pe timpul strict necesar îndeplinirii formalităților/îndatoririlor judiciare şi/sau profesionale;
7. Sălile de judecată vor fi dezinfectate în fiecare dimineaţă cu soluţie de clor sau alcool;
8. Respectarea măsurilor de igienă în cazul tusei ori strănutului – folosirea șervețelelor de unică folosință sau tehnica de a tuși sau strănuta în interiorul cotului flectat.

